
A STROKE IMPACT SCALE KÉRDŐÍVCSALÁD MAGYAR NYELVŰ ADAPTÁLÁSA

Kulcsszavak: stroke, kérdőív, adaptálás, életminőség
Célunk, hogy a Stroke Impact Scale 3.0 (SIS 3.0) és Stroke Impact Scale SF (SIS-16) betegségspecifikus, önkitöltős életminőség kérdőívek nyelvi-és kultúrközi adaptációját elvégezzük. Célunk volt, hogy a szociodemográfiai tényezők és életminőség összefüggéseit megfigyeljük.
Adaptálásunk prospektív, kvantitatív, keresztmetszeti kutatás. Az adaptációt Beaton protokollja nyomán végeztük el. A konszenzusfordítást és visszafordítást követően konszenzusmegbeszélésen hoztuk létre a pre-final verziót. A pilotvizsgálatot 2023. február és április között végeztük a PTE Neurológiai Klinikán, célirányos mintavétellel. Retrospektív, tervezett kognitív interjúkat vettünk fel 30 fő (n=30) önként jelentkező pácienssel. Célcsoportunkba a stroke-on átesett, 18 évnél idősebb,kommunikációképes ambuláns betegeket választottuk be. A kérdőív szerzőjének javaslatára kizártuk a 2 hónapnál korábban stroke-ot szenvedetteket. A pre-final verzió belső konzisztenciájának vizsgálatát Cronbach-α együtthatóval vizsgáltuk a Microsoft Excel 2016 programban. Az életminőség pontszámokat a szociodemográfiai tényezők mentén megfelelő statisztikai módszerekkel elemeztük (szignifikancia p<0,05)
A lingvisztikai-és kulturális adaptációt nehézség nélkül végeztük el. A kérdőívek belső konzisztenciája kiváló (SIS 3.0 α=0,97; SIS-16 α=0,96). A SIS 3.0 négy alskálája közül a legalacsonyabb értéket az „Érzelem” dimenzió mutatta (α=0,69). Ezen eredményeink összhangban vannak a nemzetközi szakirodalom eredményeivel. A kognitív interjúk tapasztalatai alapján 1 kérdést módosítottunk. Szignifikánsan különböztek a foglalkoztatott és nem foglalkoztatott egyének életminőség pontszámai (p=0,002, CI 95% [81,73-95,85] és [61,93-78,39])
Létrehoztuk a SIS kérdőívcsalád magyar nyelvű, kutatói és mindennapos klinikai gyakorlatban alkalmazható változatát. A kérdőív készen áll a validálási protokoll következő lépésére, a nagyobb populáción mért érvényesség és megbízhatóság vizsgálatára.



